دیمروی مجلس،مسکتءِ نیمگا نعیم وفاءِ شرپءَ برجم داشتگیں دیوانءَ
 دیمروی مجلس ءِ کارگشاد،ولیدلالءِ ونتگیں نبشتانک
 ۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔۔
 بلوچی شاعریءِتاریخءِ سرا چمشانک
درستاں چہ پیش چہ دور اتکگیں مئے مہمان ءُ بلوچی زُبان ءِ جْوانیں شاعر واجہ نعیم وفا ،بلوچی ءِ منگہیں شاعر واجہ عبدالمجید گْوادری،واجہ واحد شوہاز ءُُ فاطمہ جان محمدءُُ دْروستیں آوکیں سنگت ءُُ براتاں وش آتک گْوش آں۔مارا وشّی بوگ ءَ اِنت کہ سنگت مزنیں کچّے ءَ اتکگ اَنت ءُُ ساڑی اَنت دیوان ءَ۔ءُ باید ہم ہمیش اِنت کہ مئے سنگت اِے رنگیں دیواناں مُدام اٹینڈ بہ کن اَنت،ءُُ پہ زُبانءُُ چاگرد ءِ دیمروی ءَ کار بہ کن اَنت۔ چوناہا گْوش اَنت کہ دُنیا ءِ تہ ءَ راجانی مستریں پجّار آہانی زُبان اِنت،دُنیا ءِ تہ ءَ مزنیں کچے ءَ راج ہست ،اِے دْرائیں راجاں آ راجانی زُبان ءَ جِتائیں پجّارے داتگ۔۔چوش کہ بلوچ ہم یک مزنیں تاریخے ءِ وائند اِنت،ءُُ بلوچ ءِ ہم یک تاریخی زُبانے ہست ۔بلوچستان اَبیدساؤت ایشیاء،سنٹرل ایشاء،میڈل ایسٹ،یورپ ،یو ایس ءُُ دگپ بازیں دمگ ءُ مُلکاں بلوچیءََ ہبر کنگ بیت چریشی ءَ زانگ بیت کہ بلوچی ءَ ہبر کنوک کروڑانی کساس ءَ اَنت۔ چوش کہ ہر زُبان ءِ وتی یک ادبی تاریخے بیت ءُُ ہر زُبان ءُُ ادب ارتقا ءءَ گْوزان ءَ پیداک اِنت ہمے پیم ءَ بلوچی زُبان ءُُ ادب ہم۔۔بلوچی ادب ءِ تہ ءَ شاعری،گیدی شاعری،ردانک ءُُ کْوانیں رِدانک ہست بلے بلوچاں مُدام شاعری دْروستاں گیش اَرزِشت داتگ پمیشکا بلوچی شاعری چہ دومزنیں دوراں گْوستگ ءُُ مروچی سیمی دور گْوزگ ءَ اِنت ۔من بلوچی شاعری ءِ سرا کسانکیں شمشانکے دیگ لوٹ آں۔چونائی ءَ شاعری ءِ جند چے یے؟اِیشی ءَ ہرکس وتی پیم ءَ ڈیپائن کنت،بلے شاعری ءِ تہ ءَ شاعر وتی مارشت،جزبات،مشاہد ا ءُ کُتہ کاریانیی عکاسیءَ کنت،دُنیا ءِ تہ ءَ ہر انسان یک نہ یک جیڑگے،تجربہ یے،مشاہدا یے یا چُرتے جنگ ءَ اِنت ہمے بازینانی تہ ءَ لہتے انسان وتی ہمے مارشت،تجربہ ،جیڑگ ،چُرت ءُُ چاگرد ءِ تہ ءِ ویل ءُُ جیڑہاںِ نبشتہ ءُُ دْرانگاز کنت۔
 ما کا اِیں بلوچی شاعری ءِ نیمگ ءَ ۔بلوچی شاعری ءِ اولی دور،کلاسیکی دور،دومیُ مُلّائی دورءُُ سیمی نوکیں دور گْوشگ بیت۔
 ما گپّ کن اِیں بلوچی شاعری ء اولی دور ،بزان کلاسیکی دور ءِ درگت ءََ۔،اے دور1555ء بندات بیتَ داں 1749ءََ آسرَ،گْوش اَنت کہ اِے دور ءَ ہما وہد ءَ شاعری بندات کنگ بیتگ وہدے چاکربلوچانی سردار جوڑ بیت،اے دور ءِ شعر مرچگیں شعراں چہ باز دْراجتِر ءُُ مزنتِر بیتگ اَنت،اِے دور ءِ شعرانی بندکساس ہزار ءَ بگر دا یازدہ سد بیتگ اَنت،کہ وزن سرجمی ءَ بروبر بیتگ بلے پیشرد ہر لہتے بنداں رند مٹ بوان بیتگ۔ اِے دور ءِ شعر کردار ءُُ واکیاتی شعر اَنت،یک کارے یا کردے ءِ یا انچیں ویل ءُُ واکیا یے بیتگ گُڑا آ شعر ء دْروشمَ نبشتہ کنگ بیتگ۔بلےَ بد بہتی ءَ اِے دور ءِ شاعر زانگ نہ بنت کہ کے کے بیتگ اَنت ءُُ اِے ہرچی شعر کہ ما شُما دیستگ ءُُ ونتگ اَنت اے شعرانی نبشتہ کنوک زانگ نہ بنت بلے گیشتریں گُمان ہمیش اِنت کہ شے شولان،شے عیسی،شے مرید ءُُ بیبگر ءََ وت شعر نبشتہ کُتگ پمیشکا بازیں نبشتہ کارے اِیشاں شاعر گْوش اَنت ءُُ سرپد بنت۔اِے دور ءِ شاعری پہک ءُُ زگریں بلوچی گال ءُُ گالبندانی تہ ءََ اِنت،دری گال اِے دور ءِ شعرانی تہ ءَ نہ بوگیں ھساب ءَ اَنت پمیشکا ماگْوشت کن اِیں کہ اِے دور ءِ شاعری چہ درْوائیں دور ءِ شاعری ءَ گیش زگر اِنت۔اِے دور ءِ تہ ءَ گیشتر مارا مہریءُُ جنگی شعر وانگ ءَ رس اِیت،ھانی ءُُ شے بہ بنت یا شہداد ءُُ ماہناز،بالاچ گورگیج بہ بیت یا ھمّل ءُُ پُرتگیزیانی جنگ۔دْرا مہری ءُُ جنگی شعر اَنت۔
 نی ما کااِیں دومی دور ءِ نیمگ ءََ کہ مُلّا ئی دور گْوشگ بیت۔چوناہا اِے دور خانانی دور ہم گْوشگ بیت،ءُُ اِے دور 1749ءََ بِگر داں1945ءَ ہلاس بیت ،اِے دور ءُُ اولی دور ءِِ نیام ءَ مزنیں پرکے گندگ ءَ کیت،اِے دور ء تہ ءَ بلوچی ءِ سرا مزنیں اسرے کپ اِیت،ِ پرچا کہ اِے دور ءِ شاعری ءِ تہ ءَ ما بازیں فارسی ءُُ عربی گال گند اِیں،اسل ءَ چوش بیت کہ اِے دور ءِ شاعر ہما بنت کہ چہ مسیت ءُُ مدرسہاں ونتگیں مُلّا ءُُ عالم بنت ،ءُُ دومی نیمگ ءَ آ زمانگ ءَ بلوچ سرڈگار ءِ سیمسر گوں پارسانی دمگاں ڈک اِتگ بنت پمیشکا آہانی شاعر ی ءِ تہ ءَِ اِے دوئیں زُبانانی مزنیں اسرے بیت،بلے یک شرّی یے اِیش اِنت کہ اِے دور ءِ شاعری چہ گوستگیں دور ءِ شاعری ءَ چہ شاہگان تِر اِنت ،اِے دور ءِ شاعری ءِ تہ ءَ مارا مہری،جنگی،چاگردی،تاریخی،مزہبی،سر ءُُ سوجی بُنگپّانی سرا شعر وانگ ءَُ رس اِیت۔ءُُ اِے دور ءِ تہ ءِ شاعر اں کردار ی ءُُ واکیاتی شعر کم ءُُ وتی جند ءِ مارشت گیشتر دْرنگاز کُتگ اَنت،اے دور ءَِ شاعر ءََ ہرچی مار اِتگ یا چاگرد ءَ انچیں واکیا یے بیتگ یا چاگردی جیڑہے، آئی ءِ سرا شاعراں وتی ہیال دْرنگاز کُتگ اَنت۔ءُُ اے دور ءِ وش بہتی ہمیش اِنت کہ اے دور ءِ شاعر پکّائی ءَ زانگ اَنت،پرچا کہ اے دور ءِ گیشتر شاعراں وتی شعرانی تہ ءَ وتی نام گڈسرا نبشتہ کُتگ اَنت کہ اے ربیت مرچی ہم بلوچی شاعری ءِ تہ ءَ گندگ ءَ کیت۔اے دور ءِ لہتے مزن نامیں شاعراں چہ لہتے جام درک،مُلّا فاضل،مست توکلی،مُلّا عزت،مُلّا بوہیر،مُلّا نور محمد بمپشتی،جوانسال بگٹی،بجار مری،رحم علی مری،گدو مری،مُلّا مزار،مُلّا ابابکر،ملک دینار،مُلّا رگام وشی،ملا ہومر مری،ملا حسین رئیسانی،ملا یارمحمد رخشانی،بہرام مہکرانی،جیواکرد،محمد خان گیشکوری،سکندر کوسگ،سمائیل پکیر،رحمان بزدار،مُلا کمالان بیتگ اَنت۔
 نی ما کا اِیں انّوگیں دور بزان کہ نوکیں دور ءِ نیمگ ءَ۔نوکیں دور ءِ بندات چہ 1940ءِ زمانگ ءََ بیت،اے ہما زمانگ اِنت کہ بازیں مُلکے طاقتورانی قبضہ ءَ بیت،بازیں گلامیں راجے وتی زمین ءِ آجوئی ءِ ہاترا جنگ ءَ بازیں تاقتوریں مُلک دگہ مُلکانی گرگ ءِ ہاترا جنگ ءََ بنت ءُُ دنیا ءِ تہ ءَ آشوبے کیت ،بلوچءِ سرڈگار ءُُ چاگرد ہم اسرمند بنت۔ہمے زمانگ ءََ یوسف عزیز مگسی ءُُ گل خان نصیر اردو ءِ تہ ءَ شاعری بندات کن اَنت پہ وتی راج ءِ ٹوئینگ ءُُ پاد کنگ ءََ، بلے چندے وہد ءَ رند1946ءَ گل خان نصیر، محمد حسین عنقاءُُ آزات جمالدینی بلوچی زُبان ءِ تہ ءَ شعر نبشتہ کنگ ءََ گوں بلوچی شاعری ءِ نوکیں دور ءِ بندات ءَ کن اَنت۔چوں کہ بلوچ ءِ سرڈگار ءُُ چاگرد اِے زمانگ ءََ اسرمند بنت چہ نوآبادیاتی ءََ پمیشکا اِے زمانگ ءِِ شعرانی تہ ءََ آشوبی ءُُ سیاسی رنگ گیشتر گندگ ءََ کیت۔اے دور دیما روان بیت ،شاعر ہم گیش بوان بنت ۔بلے اے دور ءِ بنداتی دور ءِِ تہ ءَ ہم شاعری ءِ تہءَ مارا پارسی ءُُ اردو ءِ اسر گندگ ءَ کاینت بلے ہمے زمانگ ءََ سید ہاشمی پہک ءُُ زگریں بلوچی ءِ تہ ءِ نبشتہ کنت ءُُ آئی ءِ شاعری ءِ تہ ءَ مارا بلوچی تب ءُُ شبین گندگ ءَ کیت ۔سید ءََ ابید بازیںآ زمانگ ءِِ بازیں شاعر بلوچی ءِ جند ءِ تب ءُُ چہر ءُُ شُبین ءَُ شاعری بندات کنت کہ آہانی تہ ءَ یک مزنیں نامے عطاشاد اِنت،کریم دشتی،مراد ساحر،اکبر بارکزئی ،صدیق آزات،ملک طوقی،اشرف سربازی ءُُ دگہ بازیں شاعر اَنت۔ءُُ عطا شاد ءِ یک جتائیں درشاندابے بیت کہ پہ بلوچی ءََ آ یک نوکیں درشاندابے،چہ آ وہد ءِ اِے شاعراں ابید دیمترا اللہ بخش بزدار،مبارک کازی،جی آر مُلّا،منیر مومن،گُل محمد وفا،ممتاز یوسف،صبا دشتیاری،اکرم صاحب خان،انور صاحب خان،ءُُ مئے دیوان ءَ ساڑی ئیں واجہ مجید گْوادریءُُ دگہ بازیں،ءُُ کمّو دیمترا دگہ مزن نامیں شاعر میر عمر میر،مجید عاجز،علی جان داد،تاج بلوچ،قاسم فراز،ءُُ مئیدیوان ءََ نشتگیں منظور بسمل ءُُ نعیم وفا،دگہ بے ھِساب شاعر ہوار اَنت،اِے دور ءِ بنداتی زمانگ ءِ تہ ءََ گیشتر گزل نبشتہ کنگ بیتگ بلے نی ناایوک ءَ گزل بلکیں آزات لچّہ،پابند لچّہ،رم لچّہ ءُُ دگہ تہرانی سرا ہم نبشتہ کنگ بوگءَ ءُُ بلوچی شاعر یَ گیش شاہگان اِنت۔
 شاعری ءََ اَبید گیدی شاعری ءِ تہ ءَ سپت،سوت،لیلو ،ڈیہی،زہیروک،امبا،دستانک،ھالو،موتک،نازینک اَنت کہ جتا جتائیں وہد اں گْوشگ بنت،ہمے پیما ردانک ءِِ تہ ءََ بتل،آزمانک،کسمانک،پٹ ءُُ پول،سپرنامہ ءُُ نگدکاری ۔
 اے مئے واستہ وشّ بہتی ءِ گپّے کہ مئے زُبان ءُ ادب تاریخے دِرچے ءَ گْوازان ءَ پیداک اِنت۔باید اِنت کہ ما وتی زُبان ءُُ ادب ءِِ ہاترا کار بہ کن اِیں،ءُُ ما اُمّیت دار اِیں کہ شُما مُدامئے ہمراہداری ءََ کن اِت ءُُ دیمروی مجلس ءِ کارانی تہ ءََ ہمکاری کن اِتءُُ پہ بلوچی زُبان،ادب،دودمان،زندمان ءُُ چاگرد ءِِ دیمرویءُُ گہبودی ءََ ءََ کار کن اِنت۔
 ٭٭٭٭